КIуэкIуэ Юрий: Къэбэрдей-Балъкъэрым и цIыху щхьэхуэхэм лIыхъужьыгъэ IуэхухэмкIэ республикэм и щIыхьыр къаIэт, адрейхэм, мыхъумыщIагъэхэр ялэжьурэ, щIыналъэр ягъэпуд
КъБР-м и Iэтащхьэр Москва щыхуэзащ псым итхьэлэ цIыхубзыр къегъэлыным жыджэру хэта Щомахуэ Мурат.
Къэбэрдей-Балъкъэр Республикэм и лIыкIуэу Москва зэпымыууэ щыIэм и IуэхущIапIэм КIуэкIуэ Юрий иджыблагъэ щыхуэзащ Москва псым хэхуа автомашинэм иса цIыхубзыр къегъэлыным жыджэру хэта Щомахуэ Мурат.
«Ар лIыхъужьыгъэ нэсщ, нэгъуэщI цIыхур къебгъэлын папщIэ укъемыплъэкIыжу шынагъуэм зыхэб-дзэныр икIи хахуэу апхуэдэ Iуэхур зэфIэбгъэкIыныр. Ауэ, ди жагъуэ зэрыхъущи, республикэм икIа нэужь, ар зыгъэпудхэри ди лъахэгъухэм къахокI. Зи гугъу сщIыр Москва и инкассаторхэм Iэщэ яIыгъыу ятеуахэм Къэ-бэрдей-Балъкъэрым щыщхэри яхэту шэч зэращIырщ. Апхуэдэ щIэпхъаджагъэхэмкIэ абыхэм я унагъуэхэр, я лъэпкъхэр, Къэбэрдей-Балъкъэрым щыпсэухэр, зэрыщыту Кавказ Ищхъэрэ щIыналъэр ягъэпуд. Ауэ сэ быдэу си фIэщ мэхъу щIалэгъуалэр зыдэплъеинур лIыхъужьыгъэмрэ хахуагъэмрэ я щапхъэхэр арауэ зэрыщытыр», — къыхигъэщхьэхукIащ КIуэкIуэ Юрий.
ЩIыналъэм и унафэщIыр щIэупщIащ щIалэм и Iуэху зыIутхэм, абы и мурадхэм, и унагъуэкIэ зыхуэныкъуэхэм. ЗэIущIэм и кIэухым абы Щомахуэ Мурат фэеплъ тыгъэ хуищIащ.
КъБР-м и Iэтащхьэмрэ Правительствэмрэ я пресс-IуэхущIапIэ.
